In nomine Domini, amen. Nos magister Aymo de Pesmis, officialis curie Lugdunensis pro domino episcopo Eduensi, notum facimus universis presens instrumentum inspecturis, quod nos in presentia Bernardi Parentis, clerici Lugdunensis, auctoritate apostolica publici notarii, et testium infrascriptorum, ascensamus et ad censam tradimus capellano de Channens, recipiente ipsam censam ad opus et nomine capellani de Paysiaco, decimam de Paysiaco, a festo beati Johannis proxime futuro usque ad unum annum, precio sex librarum Viennensium, quas sex libras dictus capellanus de Channens promittit nomine dicti capellani de Paysiaco per juramentum reddere et solvere mandato dicti domini episcopi vel ejus certi mandati reddere et solvere usque ad assumptionem beate Marie Virginis proxime venturam. Dampna autem, interesse et costamenta, si qua forte faceret mandatum dicti domini episcopi occasione dicte pecunie, statuto termino non solute, promittit dictus capellanus de Channens eidem reddere et integre resarcire, et super eisdem credere juramento ipsius mandati, sine alia probatione. Renuncians idem capellanus de Channens, etc. In cujus rei testimonium presentibus litteris sigillum nostrum duximus apponendum. Datum die martis ante festum beati Johannis Baptiste, anno Domini millesimo CCº LXXº secundo, indictione XV, pontificatus domini Gregorii pape decimi anno primo.